A Bizottság 930/2000/EK rendelete

(2000. május 4.)

a mezőgazdasági növényfajok és zöldségfajok fajtaelnevezéseinek alkalmasságára vonatkozó végrehajtási szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 98/96/EK irányelvvel [1] módosított, a mezőgazdasági növényfajok közös fajtajegyzékéről szóló, 1970. szeptember 29-i 70/457/EGK tanácsi irányelvre [2] és különösen annak 9. cikke (6) bekezdésére,

tekintettel a legutóbb a 98/96/EK irányelvvel módosított, a zöldségvetőmag forgalmazásáról szóló, 1970. szeptember 29-i 70/458/EGK tanácsi irányelvre [3] és különösen annak 10. cikke (6) bekezdésére,

mivel:

(1) A 70/457/EGK és a 70/458/EGK irányelv a 2506/95/EK rendelettel [4] módosított, a közösségi növényfajta-oltalomról szóló, 1994. július 27-i 2100/94/EK tanácsi rendelet [5] 63. cikkére való hivatkozással meghatározták a fajtaelnevezések alkalmasságára vonatkozó általános szabályokat.

(2) A 70/457/EGK és a 70/458/EGK irányelv alkalmazásának céljából célszerű megállapítani a 2100/94/EK rendelet 63. cikke által meghatározott kritériumok részletes alkalmazási szabályait, különösen egy fajtaelnevezésnek az említett cikk (3) és (4) bekezdésében meghatározottak szerinti akadályaira vonatkozóan. Az első szakaszban ezeket a részletes szabályokat a következő akadályokra kell korlátozni:

- egy harmadik fél korábban szerzett joga által kizárt használat,

- felismerésre vagy reprodukálásra vonatkozó nehézségek,

- olyan elnevezések, amelyek azonosak vagy összekeverhetők egy másik fajta elnevezésével,

- olyan elnevezések, amelyek azonosak vagy összekeverhetők más elnevezésekkel,

- a fajta jellemzői vagy más tulajdonságok tekintetében az elnevezés félrevezető vagy összetéveszthető lehet.

(3) Az e rendeletben előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,

ELFOGADTA EZT A RENDELETET:

1. cikk

Ez a rendelet a 70/457/EGK irányelv 9. cikke (6) bekezdése első albekezdésének és a 70/458/EGK irányelv 10. cikke (6) bekezdése első albekezdésének alkalmazása céljából a fajtaelnevezések választhatóságára vonatkozóan megállapítja a 2100/94/EK rendelet 63. cikkében meghatározott bizonyos feltételek alkalmazásának részletes szabályait.

2. cikk

(1) Egy harmadik fél korábban szerzett jogát képező védjegy a fajtaelnevezés Közösség területén való használatának akadályát képezi, ha a védjegyet egy vagy több tagállamban vagy közösségi szinten a fajtaelnevezés jóváhagyását megelőzően az arra illetékes hatóságok bejegyezték, és amely hasonló az érintett fajtaelnevezéshez vagy azonos azzal, és amelyet olyan árukra vonatkozóan jegyeztek be, amelyek azonosak vagy hasonlóak az érintett növényfajtával.

(2) A kérelmezőnek a javasolt elnevezés egészére vagy egy részére vonatkozó korábban szerzett joga esetében a szükséges változtatásokkal a 2100/94/EK rendelet 18. cikke (1) bekezdését kell alkalmazni.

3. cikk

(1) Egy fajtaelnevezést a következő esetekben kell olyannak tekinteni, amely a felismerésre vagy reprodukálásra vonatkozóan a használói számára nehézségeket okoz:

a) amennyiben ez "fantázianév" formájú és:

i. egyetlen betűből áll;

ii. kiejthető szót nem képező betűsorból áll vagy azt külön egységként tartalmazza, kivéve ha ez a betűsor elfogadott rövidítés;

iii. számot tartalmaz, kivéve ha ez az elnevezés szerves részét képezi, vagy ha ez azt jelzi, hogy a fajta biológiailag rokon fajták számozott sorozatának egyike vagy az lesz;

iv. háromnál több egységből áll; a 2100/94/EK rendelet 63. cikkének (4) bekezdése esetében azonban a háromnál több részt nem kell akadálynak tekinteni;

v. különösen hosszú szóból áll vagy ilyet tartalmaz;

vi. kötőjelet, az elnevezést alkotó részek közötti szóközön kívül szóközt, illetve valamely más jelet, az egységeken belül kis- és nagybetűk keverékét, alsó indexet, felső indexet, szimbólumot vagy rajzot tartalmaz;

b) amennyiben ez "kód" formájú és:

i. egy vagy több számból áll, a beltenyésztett vonalak vagy a hasonlóan különleges fajtatípusok esetét kivéve;

ii. egyetlen betűből áll;

iii. tíznél több betűt vagy betűt és számot tartalmaz;

iv. négynél több, egy vagy több betűből és egy vagy több számból álló váltakozó csoportot tartalmaz;

v. kötőjelet, kiejthető szót elválasztó szóközön kívüli szóközt, más jelet, alsó indexet, felső indexet, szimbólumot vagy rajzot tartalmaz.

(2) Fajtaelnevezésre vonatkozó javaslat benyújtásakor a kérelmezőnek nyilatkoznia kell arról, hogy a javasolt elnevezést "fantázianév" vagy "kód" formájúnak szánják.

(3) Ha a kérelmező nem nyilatkozik a javasolt elnevezés formájáról, akkor az elnevezést "fantázianévnek" kell tekinteni.

4. cikk

Valamely fajtaelnevezés egy másik fajtáéval való azonosságának vagy összetéveszthetőségének értékelése során a következőket kell alkalmazni:

a) "összetéveszthetőnek" kell tekinteni többek között az olyan fajtanevet, amely csak egy betű- vagy számeltérést, ékezeteltéréseket tartalmaz valamely közeli rokonságban álló fajba tartozó olyan fajtaelnevezéshez viszonyítva, amely fajta forgalmazását hivatalosan engedélyezték a Közösségben, az Európai Gazdasági Területen vagy az új növényfajták oltalmára létesült nemzetközi egyezmény (UPOV) valamely szerződő felének területén, vagy amelyre e területeken növényfajta-oltalom vonatkozik; már elismert rövidítésben, mint külön egységben lévő egyetlen betűnyi eltérés esetében azonban ezt nem kell alkalmazni. A 6. cikk sérelme nélkül ezt a rendelkezést nem kell alkalmazni kód formájú elnevezésekre, ha a referencia-fajtaelnevezés ugyancsak kód formájú;

b) "a közeli rokonságban álló fajok" a mellékletben felsorolt ugyanazon osztályba tartozó fajokat, vagy amennyiben ez nem alkalmazható, akkor az ugyanabba a növénytani nemzetségbe tartozó fajokat jelenti;

c) "a többé nem létező fajta" a kereskedelemben már nem forgalmazott fajtát jelenti;

d) "a növényfajták hivatalos jegyzéke" kifejezést a mezőgazdasági növényfajok-, illetve zöldségfajok közös fajtajegyzékére vagy bármely más, a Közösségi Növényfajta-hivatal, illetve a Közösség vagy az Európai Gazdasági Térség tagállamainak valamely hivatalos szerve, vagy az UPOV valamely szerződő fele által összeállított és vezetett fajtajegyzékre történő utalásnak kell tekinteni;

e) "fajta, amelynek fajtaelnevezése nem bír különleges jelentőséggel": valamikor hivatalos növényfajta-jegyzékbe felvett és ezáltal különleges jelentőséget szerzett fajtaelnevezést a jegyzékből való törlését követő 10 éves időszak letelte után kell úgy tekinteni, hogy elveszítette ezt a különleges jelentőséget.

5. cikk

Azon elnevezések jelentését, amelyeket rendszerint az áruk forgalmazásakor használnak vagy amelyeket más jogszabályok szerint nem szabad használni, különösen a következő jelentésűnek kell tekinteni:

a) pénznem-elnevezések, vagy tömeggel és mértékegységekkel összefüggő kifejezések;

b) olyan fogalmak, amelyek a Közösség egészben vagy részben a mindennapi nyelv részévé váltak és amelyek fajtaelnevezésként való jóváhagyása másokat akadályoz egyéb fajták szaporítóanyagainak forgalmazásában;

c) kifejezések, amelyeket a jogszabályok értelmében nem lehet a jogszabályokban előirányzott célokon kívül másként felhasználni.

6. cikk

Egy fajtanevet félrevezetőnek vagy összetéveszthetőnek kell tekinteni, ha:

a) azt a hamis benyomást kelti, hogy a fajtának különleges jellemzői vagy értéke van;

b) azt a hamis benyomást kelti, hogy a fajta egy másik fajtával rokon vagy abból származik;

c) valamely különleges jellemzőre vagy értékre utal oly módon, hogy az azt a hamis benyomást kelti, hogy csak ez a fajta rendelkezik ezzel, miközben valójában ugyanannak a fajnak más fajtái is rendelkezhetnek ugyanazzal a jellemzővel vagy értékkel;

d) valamely ismert kereskedelmi névhez való hasonlósága révén, amennyiben nem bejegyzett védjegyről vagy fajtaelnevezésről van szó, azt sugallja, hogy a fajta egy másik fajta; vagy a kérelmező, a fajta fenntartásáért felelős személy vagy a nemesítő azonosságára vonatkozóan hamis benyomást kelt;

e) a következőkből áll vagy ezeket tartalmazza:

i. nyelvtani közép- vagy felsőfokot;

ii. a növényvilág valamely nemzetségének vagy fajának növénytani nevét vagy annak egy részét;

iii. a mezőgazdasági növényfajok vagy zöldségfajok csoportjain belül a növényvilág annak a nemzetségének vagy fajának szokásos nevét vagy annak egy részét, ahová a fajta tartozik;

iv. természetes vagy jogi személy nevét, vagy erre való utalást úgy, hogy az hamis benyomást kelt a kérelmező, a fajta fenntartásáért felelős személy vagy a nemesítő azonosságára vonatkozóan.

7. cikk

A kód formában elfogadott fajtaelnevezéseket a vonatkozó, hivatalosan elismert növényfajták hivatalos tagállami jegyzékében vagy jegyzékeiben vagy a vonatkozó közösségi fajtajegyzékben megadott módon világosan kell feltüntetni a következő magyarázatot tartalmazó lábjegyzettel: "kód formában engedélyezett fajtaelnevezés".

8. cikk

(1) Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

(2) Ezt a rendeletet nem kell alkalmazni azon fajtaelnevezések esetében, amelyeket a kérelmező e rendelet hatálybalépésének napját megelőzően nyújtott be az illetékes hatóságnak jóváhagyás céljából.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. május 4-én.

a Bizottság részéről

David Byrne

a Bizottság tagja

[1] HL L 225., 1970.10.12., 1. o.

[2] HL L 25., 1999.2.1., 27. o.

[3] HL L 225., 1970.10.12., 7. o.

[4] HL L 227., 1994.9.1., 1. o.

[5] HL L 258., 1995.10.28., 3. o.

--------------------------------------------------

MELLÉKLET

KÖZELI ROKONSÁGBAN LÉVŐ FAJOK

(4. cikk b) pontja)

A osztály (1. UPOV osztály): | Avena, Hordeum, Secale, Triticale, Triticum |

B osztály (3. UPOV osztály): | Sorghum, Zea |

C osztály (4. UPOV osztály): | Agrostis, Alopecurus, Arrhenatherum, Bromus, Cynosurus, Dactylis, Festuca, Lolium, Phalaris, Phleum, Poa, Trisetum |

D osztály (5. UPOV osztály): | Brassica oleracea, Brassica chinensis, Brassica pekinensis |

E osztály (6. UPOV osztály): | Brassica napus, Brassica campestis, Brassica rapa, Brassica juncea, Brassica nigra, Sinapis |

F osztály (7. UPOV osztály): | Lotus, Medicago, Ornithopus, Onobrychis, Trifolium |

G osztály (8. UPOV osztály): | Lupinus albus L., Lupinus angustifolius L., Lupinus luteus L. |

H osztály (9. UPOV osztály): | Vicia fabia L. |

I osztály (10. UPOV osztály): | Beta vulgaris L. var. alba DC., Beta vulgaris L. var. altissima |

K osztály (11. UPOV osztály): | Beta vulgaris ssp. vulgaris var. conditiva Alef. (syn.: Beta vulgaris L. var. rubra L.), Beta vulgaris L. var. cicla L., Beta vulgaris L. ssp. vulgaris var. vulgaris |

L osztály (12. UPOV osztály): | Lactuca, Valerianella, Cichorium |

M osztály (13. UPOV osztály): | Cucumis sativus |

N osztály (14. UPOV osztály): | Citrullus, Cucumis melo, Cucurbita |

O osztály (15. UPOV osztály): | Anthriscus, Petroselinum |

P osztály (16. UPOV osztály): | Daucus, Pastinaca |

Q osztály (17. UPOV osztály): | Anethum, Carum, Foeniculum |

R osztály (21. UPOV osztály): | Solanum tuberosum L. |

S osztály (24. UPOV osztály): | Helianthus annuus |

--------------------------------------------------